Cofradía de Nuestro Señor en la Oración del Huerto

A Cofradía de Nuestro Señor en la Oración del Huerto (en aragonés Cofadría d'o Nuestro Sinyor en a Oración d'o Huerto) ye una cofadría d'a Semana Santa zaragozana.

Historia
Establita en 1942, cuan o fundador Daniel Ortiz de Landázuri Albaiza sinya o 13 d'agosto con a Chirmandat d'a Sangre de Cristo un documento en que ista cede o paso d'a Oración en o Huerto a la nueva cofadría.

Ista cofadría reculle l'herencio d'atras que ya existiban en o siglo XIII y que yeran formatas por agricultors y ganaderos como as cofradías d'o Santo Esprito y de Sant Simón y Sant Chudas.

A primera procesión d'a cofadría ye o 20 d'abril de 1943, Martes Santo, dende o Convento d'as RR.MM de Santa María de Jerusalén, seu d'a cofadría situata allora en o Paseyo d'a Independencia 19. A l'anyo siguient a seu se treslada ta Nrta. Sra. de Altabas ya que lo debant dito convento ye tamién tresladato ta atro puesto d'a ciudat, en l'actual Paseyo d'Isabel a Catolica. En 1948 atra vegata se treslada la seu ta l'actual que ye en a ilesia de Nuestra Sinyora d'o Portiello.

Dende 1972 bi ha un piquete de tambors y dende 1976 una sección de tambors. En 1974 dentran en a cofadría por primera vegata as mullers como miembros de pleno dreito.

Pasos

La Oración del Huerto, obra de Francisco de Borja y Félix Burriel de l'anyo 1913. Apareixe Chesús achinollato con un ánchel que li da o cáliz de l'amargor. Atras tres feguras pueden veyer-se sondormindo-sen chunto a l'anterior conchunto escultorico, son Sant Pero, Sant Chuan y Sant Chaime.
 Nuestro Señor de la Agonía del Huerto de Jerusalén ye una obra anonima d'o sieglo XVII que no gosa de sacar-se en as procesions, manimenos ye una d'as imáchens mas importants y veneratas d'a Semana Santa zaragozana. Representa a Chesús de Chetsemaní, achinollato y plorando con os brazos devantatos enta o cielo. L'orichen d'ista obra s'explican por una leyenda que diz que escaicioron feitos miraglosos en l'antiga seu d'a cofadría, o convento d'as Franciscanas d'o Paseyo Independencia, fa bels sieglos. Bi heba en o convento un huerto que mugaba con una carrera en a que bi heban chents de mal vivir y prostitutas. A una d'as monchas d'o convento, dita Sor Antonia, de buena familia zaragozana, li s'apareixió un esprito que le dició que fese una capiella en o convento en honor d'a Oracion en Chetsemaní y asinas d'ista traza desapareixerba o vicio d'ixa carrera. y construyió con muitos diners d'a suya familia, que'n teneban prous, una gran capiella, pero as malas chents no disapareixioron d'a carrera mugant. O esprito li s'apareixió atra vegata y li dició que teneba que fer una capiella umilde y no rica como a que heba feito. Asinas que a mocha fació unatra capiella mas sencilla y o vicio disapareixió d'a carrera que yera chunto a lo convento. Un día, dimpués d'istos feitos trucoron a lo torno d'o convento y cuando as monchas i plegoron ta veyer qui yera nomás troboron una imachen de Chesús de Chetsemaní, que ye a mesma que encara ye hue en o convento de Cherusalem en o barrio d'a Romareda.
 Jesús de la Oración de Manuel Martín Nieto de l'anyo 2003. Salió por primera vegata en procesión o Martes Santo de 2004 levato por ueito cofadres.

Uniforme y emblema
L'habito ye d'estilo carmelitano, de color marrón fosco, con o tipico tercerol aragonés en a capeza. A capa de color beige s'adhibe a l'uniforme en l'anyo 1977 ta la sección de tambors y dende 1981 ta totas as seccions.

O emblema d'a cofadría ye un ovalo blanco rodiato d'oro. En o centro lo Santo Cáliz, a la dreita una palma y a ezquierda una rama d'olivera.

Huerto